Holmenkollenis peetaval hooaja viimasel laskesuusatamise MK-etapil jõudis kaks eestlannat naiste sprindis punktikohale: Tuuli Tomingas oli 29. (0; +1.30,3 võitjast) ja Regina Oja 34. (0; +1.36,5).
"Kui täiesti aus olen, siis väga rahul ei ole. Ei saanud endast maksimumi anda sõidus," kommenteeris Tomingas ERR-ile. "Hästi valus on see, kui lased puhtalt ja ei ole võimeline pingutama. Täna tulid jälle jalakrambid ja maadlesin nendega. Kõige lihtsamates kurvides oleks äärepealt pikali käinud."
Suurt väsimust tunnistas ka Oja. "Õnneks olid olud suhteliselt võrdsed. Nad olid raja ära soolanud. Määrdemehed tegid jumalikku tööd - tänan neid selle eest! Kõik selline pool aitas tänasele sooritusele kaasa, aga tunda on hooaja lõpp ja väsimus on salaja ligi hiilinud. Ei ole suurt käiguvahetust. Andsin null-nulliga aru, et nüüd tuleb panna, aga keha ei tahtnud kaasa tulla."
Kaugele ei jäänud punktidest ka Johanna Talihärm, kes eksis korra lamadestiirus ja lõpetas 45. positsioonil (+1.56,3). "Täna oli eesmärk võimalikult vähe lisameetreid sõita ja enesetunnet hoida. Neli lasku olin alla lasknud ja siis hakkasin mõtlema, et oleks tore, kui saaks puhtalt. Nii ta läks. Viimane läks mõtlemise peale," kommenteeris Talihärm lamadestiiru.
"Arvestades seda, et ma eile ei suutnud veel korrus allapoole lõunatki sööma minna, siis ma arvan, et täitsa okei," selgitas ta üldist enesetunnet. "Kannatasin väikse kõhuviiruse all."
Toimetaja: Siim Boikov